FI Euroopan unionin virallinen lehti CE 78/769

(2004/C 78 E/0819)

KIRJALLINEN KYSYMYS E-2944/03

esittäjä(t): Erik Meijer (GUE/NGL) komissiolle

(8. lokakuuta 2003)

Aihe: Lukuisille virkamiehille ja poliittisten ryhmien työntekijöille aiheutuvat seuraukset Euroopan parlamentin kahden kokoontumispaikan välisen erikoisjunan lakkauttamisesta

1. Onko komissio tietoinen, että Brysselin ja Strasbourgin, jotka ovat perustamissopimuksen mukaan Euroopan parlamentin kaksi kokoontumispaikkaa, välinen juna kulkee vain muutamia kertoja päivässä? Junien käyttö on vähentynyt, joten Brysselin ja Luxemburgin välillä kulkee junia kerran tunnissa, mutta täydentäviä suoria yhteyksiä Brysselistä Luxemburgin kautta Strasbourgiin kulkee vain harvoin.

2. Onko komissio lisäksi tietoinen, että tätä vakavaa yhteyksien puutetta korvataan erityisjunalla nro 105, jolla virkamiehet ja poliittisten ryhmien työntekijät voivat kulkea maanantaiaamuisin Euroopan parlamentin Strasbourgin täysistuntoviikkojen aikana, mutta tästä paljon käytetystä yhteydestä on syyskuusta 2003 lähtien luovuttu?

3. Onko tarkoituksena siirtää matkustajaliikenne, joka ovat tähän asti ollut kaupunkien välisellä suoralla yhteydellä, Brysselin ja Pariisin Nord-aseman väliselle suurnopeusjunayhteydelle yhdistettynä Pariisin Est-aseman ja Nancyn väliseen suurnopeusjunarataan, vai Brysselin ja Liègen suurnopeusjunaradalle yhdistettynä Kölnin ja Frankfurtin lentokentän väliseen rataan, jolloin junaa vaihtamalla lisättäisiin vuorovälejä, vaikkakin matka-aika pitenisi?

4. Onko komissio huolissaan siitä, että lakkautuksen vuoksi tuhansien Brysselin ja Strasbourgin välillä EU:n olemassaolon vuoksi matkustavien ihmisten on yhä enemmän käytettävä ympäristölle haitallisempia liikennevälineitä, kuten lentokoneita ja henkilöautoja?

5. Katsooko komissio perustamissopimusten valvojana, että sen tehtävä on varmistaa ja ylläpitää Euroopan parlamentin kahden kokouspaikan väliset yhteydet, mistä säädettiin vuonna 1997, vai katsooko se, että vapaita markkinoita olisi vauhditettava, ja matkustajien olisi löydettävä omat ratkaisunsa uuden ongelman vuoksi?

Loyola de Palacion komission puolesta antama vastaus

(7. marraskuuta 2003)

Komissio on pannut merkille Belgian kansallisen rautatieyrityksen päätöksen lakkauttaa rautatiepalvelu Brysselistä Strasbourgiin Euroopan parlamentin täysistuntoviikkojen aikana. Juna nro 105 (Bryssel—Luxemburg) on edelleen toiminnassa, mutta junaan nro 105 kiinnitetyt lisävaunut Luxemburgin ja Strasbourgin jatkoyhteyttä varten parlamentin täysistuntoviikkojen aikana eivät ole enää käytössä, koska Ranskassa on aloitettu huoltotyöt Metzin ja Strasbourgin välillä. Kaikilla matkustajilla, joilla on voimassa oleva lippu, oli ja on edelleen mahdollisuus käyttää kyseistä junaa. Komissio haluaisi painottaa, että kuten arvoisan parlamentin jäsenen aikaisemmin esittämiin kysymyksiin (1) jo vastattiin, direktiivin 91/440/ETY (2) mukaisesti rautatieyrityksiä johdetaan kaupallisiin yrityksiin sovellettavia periaatteita noudattamalla, mikä tarkoittaa, että kaupallisten yritysten on pyrittävä saamaan mahdollisimman paljon tuottoa ja minimoimaan kustannuksensa.

Komissio katsoo, että kun kansainvälisten rautateiden matkustajaliikennemarkkinoita vapautetaan yhä enemmän, rautatieyritykset saavat mahdollisuuden tarjota sellaisia uusia ja kilpailukykyisiä palveluja, joilla voidaan parhaiten täyttää matkustajien vaatimukset. Tässä yhteydessä komissio haluaisi muistuttaa parlamentin jäsenelle, että se aikoo pian esittää ehdotuksen kansainvälisten rautateiden matkustaja-liikennemarkkinoiden asteittaisesta avaamisesta.

Sen lisäksi komissio ehdotti 1. lokakuuta 2003, että yleiseurooppalaisen TEN-liikenneverkon ensisijaiseksi hankkeeksi (nro 28) otettaisiin Bryssel—Luxemburg—Strasbourg-yhteys, eli Eurocaprail-hanke, jonka ansiosta infrastruktuureja voidaan nykyaikaistaa ja tarjota entistä lyhyempiä ja mukavampia matkoja vuoteen 2012 mennessä (3).

(1) Ks. vastaukset kirjallisiin kysymyksiin E-1699/03 (EUVL C 51 E, 26.2.2004, s. 128), E-1720/03 (katso sivu 722), E-1721/03 (EUVL C 33 E, 6.2.2004, s. 158) ja E-2293/03 (katso sivu 402).

(2) Neuvoston direktiivi 91/440/ETY, annettu 29 päivänä heinäkuuta 1991, yhteisön rautateiden kehittämisestä (EYVL L 237, 24.8.1991). Direktiivi sellaisena kuin se on muutettuna Euroopan parlamentin ja neuvoston direktiivillä 2001/12/EY, annettu 26 päivänä helmikuuta 2001 (EYVL L 75, 15.3.2001).

(3) Muutettu ehdotus Euroopan parlamentin ja neuvoston päätökseksi, jolla muutetaan seuraavaa muutettua ehdotusta: Euroopan parlamentin ja neuvoston päätös yhteisön suuntaviivoista Euroopan laajuisen liikenneverkon kehittämiseksi tehdyn päätöksen N:o 1692/96/EY muuttamisesta (KOM(2003) 564 lopullinen).